Broj: 711-I-816-P-71-20/21-08-8

Zagreb, 9. travnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave podnesene protiv dužnosnika Radimira Čačića, župana Varaždinske županije,** na 121. sjednici, održanoj 9. travnja 2021.g., donosi sljedeću:

 **ODLUKU**

**Postupak za odlučivanje o sukobu interesa protiv dužnosnika Radimira Čačića, župana Varaždinske županije, povodom navoda o neprijavljivanju članstva u Rotary udrugama koje djeluju na području Grada Varaždina u izvješćima o imovinskom stanju dužnosnika, neće se pokrenuti, s obzirom da iz prikupljenih podataka i dokumentacije ne proizlazi da je postupanjem, odnosno propustom dužnosnika došlo do moguće povrede odredbi ZSSI-a.**

Obrazloženje

Povjerenstvo je dana 25. veljače 2020.g. zaprimilo neanonimnu prijavu podnesenu protiv dužnosnika Radimira Čačića, župana Varaždinske županije, koja je u ulaznoj pošti Povjerenstva zaprimljena pod brojem: 711-U-1025-P-71/20-01-2 te je povodom iste otvoren predmet pod brojem: P-71/20.

U prijavi se u bitnome navodi kako je dužnosnik Radimir Čačić, župan Varaždinske županije, postupio protivno odedbi članka 8. stavka 1. ZSSI-a, jer se u javnosti pojavila informacija da je navedeni dužnosnik član udruga kao što je Rotary Varaždin pa je isto trebao navesti u podnesenim izvješćima o imovinskom stanju dužnosnika.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 39. stavkom 4. ZSSI-a propisano je da se podnositelju prijave jamči zaštita anonimnosti.

Člankom 3. stavkom 1. podstavkom 38. ZSSI-a propisano je da su župani njihovi zamjenici dužnosnici u smislu odredbi navedenog Zakona. Uvidom u Registar dužnosnika, koji ustrojava i vodi Povjerenstvo, utvrđeno je da Radimir Čačić obnaša dužnost župana Varaždinske županije počevši od 8. lipnja 2017.g. te je stoga, povodom obnašanja navedene dužnosti, obvezan postupati sukladno odredbama ZSSI-a.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Stavkom 2. istog članka propisano je da su dužnosnici, ako je tijekom obnašanja javne dužnosti došlo do bitne promjene glede imovinskog stanja, dužni o tome podnijeti izvješće Povjerenstvu, istekom godine u kojoj je promjena nastupila.

Člankom 8. stavkom 9. ZSSI-a propisano je da obrazac izvješća propisuje Povjerenstvo.

Povjerenstvo je sadržaj obrasca izvješća o imovinskom stanju utvrdilo Odlukom o utvrđivanju sadržaja obrasca Izvješća o imovinskom stanju, koju je donijelo na 79. sjednici, održanoj 31. prosinca 2014.g. Odluka je objavljena u „Narodnim novinama“ broj 4/15. Navedenom odlukom utvrđen je sadržaj novog obrasca izvješća o imovinskom stanju dužnosnika. Obrazac Izvješća prilog je navedene Odluke i čini njen sastavni dio.

Predmetnom odlukom također je utvrđeno kako će način popunjavanja obrasca izvješća o imovinskom stanju biti detaljno utvrđen posebnom uputom koja će biti objavljena na internetskoj stranici Povjerenstva. Odluka je stupila na snagu danom donošenja, a počela se primjenjivati od 15. siječnja 2015. godine.

U propisanom obrascu izvješća predviđena je rubrika „Ostala članstva i funkcije dužnosnika u drugim pravnim osobama, udruženjima i organizacijama“. Sukladno Uputi za popunjavanje obrasca izvješća o imovinskom stanju dužnosnika, objavljenoj na internetskoj stranici Povjerenstva, ukoliko je dužnosnik član ili obnaša neku funkciju u drugoj pravnoj osobi, udruženju i organizaciji, istu okolnost upisuje u navedenoj rubrici.

Uvidom u podnesena Izvješća o imovinskom stanju dužnosnika Radimira Čačića utvrđeno je kako je dužnosnik u rubrici „Ostala članstva i funkcije dužnosnika u drugim pravnim osobama, udruženjima i organizacijama“ naveo kako članstva ne postoje.

Zakonom o udrugama („Narodne novine“ broj 74/14., 70/17. i 98/19.) uređuje se osnivanje, pravni položaj, djelovanje, registracija, financiranje, imovina, odgovornost, statusne promjene, nadzor i prestanak postojanja udruga sa svojstvom pravne osobe u Republici Hrvatskoj.

Sukladno navedenom zakonu, udruge su svaki oblik slobodnog i dobrovoljnog udruživanja više fizičkih, odnosno pravnih osoba, koje se, radi zaštite njihovih probitaka ili zauzimanja za zaštitu ljudskih prava i sloboda, zaštitu okoliša i prirode i održivi razvoj te za humanitarna, socijalna, kulturna, odgojno-obrazovna, znanstvena, sportska, zdravstvena, tehnička, informacijska, strukovna ili druga uvjerenja i ciljevi koji nisu u suprotnosti s Ustavom i zakonom, a bez namjere stjecanja dobiti ili drugih gospodarski procjenjivih koristi, podvrgavaju pravilima koja uređuju ustroj i djelovanje toga oblika udruživanja.

Udruge se upisuju u Registar udruga Republike Hrvatske koji vode uredi državne uprave u županiji odnosno gradski ured Grada Zagreba nadležan za poslove opće uprave, a kojima se, prema sjedištu udruge, podnosi zahtjev za upis u registar. O upisu udruge u registar nadležni ured državne uprave donosi rješenje. Udruga stječe pravnu osobnost danom upisa u Registar udruga Republike Hrvatske.

Uvidom u Registar udruga utvrđeno je da na području Grada Varaždina djeluju udruge Rotary klub Varaždin, Rotary club Varaždin 1181 i Rotary club Varaždin Jug. Povjerenstvo je od sve tri udruge zatražilo podatke je li i od kada dužnosnik Radimir Čačić, župan Varaždinske županije, član navedenih udruga.

Rotary club Varaždin 1181 očitovao se Povjerenstvu dopisom od 1. listopada 2020.g. u kojem se navodi kako dužnosnik Radimir Čačić nikada nije bio član navedene udruge.

Rotary club Varaždin očitovao se putem e-maila dana 15. veljače 2021.g. u kojem se također navodi da Radimir Čačić nije, niti je bio član navedene udruge.

Rotary club Varaždin Jug očitovao se dopisom od 19. ožujka 2021.g. u kojem obavještava Povjerenstvo da dužnosnik Radimir Čačić nije član iste udruge.

S obzirom da iz prikupljenih podataka proizlazi da dužnosnik Radimir Čačić nije član niti jedne od tri Rotary udruge koje djeluju na podrčju Grada Varaždina, Povjerenstvo nije steklo saznanja koja bi upućivala na moguću povredu odredbi ZSSI-a, a koja bi bila vezana za propust prijavljivanja članstva u navedenim udurugama u podnesenim izvješćima o imovinskom stanju dužnsonika.

Slijedom navedenog, Povjerenstvo je donijelo odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Radimir Čačić, elektroničkom dostavom
2. Podnositelju prijave, poštom na dostavljenu adresu
3. Objava na internetskoj stranici Povjerenstva
4. Pismohrana